Nos frater Yvo, miseratione divina Clugniacensis ecclesie minister humilis, notum facimus universis presentes litteras inspecturis quod nos permutationem factam a priore et conventu Romani Monasterii, Lausannensis dyocesis, de hominibus suis de Riveria, mansis eorum et rebus aliis quibuscumque quos et quas habebant et habere debebant tam ipsi quam prioratus de Lacu Dampni Walterii in dicta villa de Riveria et territoriis ejusdem ville et de Dompna Petra, cum viris nobilibus domino Johanne de Cabilone, domino de Allato, et Hugone, fratre suo, canonico Lugdunensi, scilicet pro duodecim libratis terre stephaniensium annui redditus, assignatis a dictis fratribus dicti priori et conventui in redditibus eorum putei Salinensis, qui fuit patris eorundem fratrum, et pro villa cum appendiciis de Chantegrue, prout in litteris super hoc confectis plenius continetur, diligenti super hoc inquisitione facta, laudamus, approbamus et confirmamus, et predicte permutationi facte auctoritatem nostram interposuimus et decretum. In cujus rei testimonium, sigillum nostrum litteris presentibus duximus apponendum. Datum anno Domini Mº ducentesimo octogesimo nono, mense octobris.